लखनऊ। उत्‍तर प्रदेश विधानसभा चुनाव रोचक हो सकता है। लगभग सभी पार्टियों में टिकट बंटवारे को लेकर खींचतान मची है। बीजेपी भी इससे अछूती नहीं है। यूपी बीजेपी में टिकट बंटवारे को लेकर घमासान शुरु हो गया है। प्रदेश की राजधानी लखनऊ में पार्टी मुख्यालय में एक पार्टी कार्यकर्ता ने आत्मदाह तक की कोशिश कर ली। कार्यकर्ता का नाम राकेश कुमार दुबे बताया जा रहा है। दुबे शाहजहांपुर के ददरौल विधानसभा क्षेत्र से ताल्लुक रखते हैं। वो इस सीट पर किसी और को टिकट मिलने से नाराज थे।